**PREDKLADACIA SPRÁVA**

Predseda vlády Slovenskej republiky predkladá Národnej rade Slovenskej republiky materiál „*Návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Maďarskom o štátnej hranici*“ (ďalej len „Zmluva“) na vyslovenie súhlasu so Zmluvou.

Hlavným dôvodom pre prípravu novej medzinárodnej zmluvy o štátnej hranici bola potreba zmeny charakteru spoločnej štátnej hranice s Maďarskom na hraničných vodných tokoch z pohyblivej na nepohyblivú, teda nezávislú od prirodzených zmien korýt hraničných riek. V súčasnosti platný charakter pohyblivej štátnej hranice na hraničných vodných tokoch spôsobuje v praxi zdĺhavé právne riešenia dôsledkov prirodzených zmien polohy koryta hraničných vodných tokov, ktorým sa podľa doterajšej zmluvnej úpravy priebeh štátnej hranice prispôsobuje.

Okrem toho, slovensko-maďarská štátna hranica je dokumentovaná v hraničnom dokumentárnom diele, ktoré nezodpovedá požiadavkám smernice Európskeho parlamentu a Rady 2007/2/ES, ktorou sa zriaďuje infraštruktúra pre priestorové informácie v Európskom spoločenstve (INSPIRE) a je potrebné vytvoriť predpoklady pre zmenu tohto stavu.

Navrhovanou zmluvou sa súčasne upravuje výmena častí štátneho územia v rovnakej rozlohe, ktorou sa majú zohľadniť vykonané vodohospodárske a iné stavebné práce.

Predkladaná zmluva zodpovedá záujmom zahraničnej politiky Slovenskej republiky. Je vypracovaná v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

Zmluva je bilaterálnou medzinárodnou zmluvou prezidentskej povahy. Zmluva je tiež politickou medzinárodnou zmluvou podľa článku 7 odseku 4 Ústavy Slovenskej republiky, a teda sa vyžaduje súhlas Národnej rady Slovenskej republiky pred jej ratifikáciou prezidentom Slovenskej republiky.

Predkladaný materiál bol 1. júna 2015 predmetom rokovania Legislatívnej rady vlády Slovenskej republiky.

Vláda Slovenskej republiky svojím uznesením č. 291 z 3. júna 2015 súhlasila s uzatvorením zmluvy.

Zmluva bola podpísaná 25. januára 2016 v Amsterdame, Holandské kráľovstvo.